《独游药洲怀颖叔修撰》
宋代·郭祥正

驱车何所适，独往观药洲。荒芦喧鸟雀，怪石森龙虬。

大亭插层城，玉虹跨深沟。双门控西渚，九星聚中流。

其名何壮哉，像貌俨可求。鋹王卷国去，故物惟此留。

沧溟霸气灭，落日孤烟浮。空畦已无药，草蔓春柔柔。

常年一百五，载酒倾城游。炎炎二圣作，德泽覃海陬。

大帅用文儒，静镇十五州。诸公握鸿笔，刬藓挥戈矛。

仍要水宫月，一笑挹浮丘。蓬莱自兹往，稳踏金鳌头。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。